Diari Oficial de la Generalitat Valenciana


Sumari del DOGV 8653, del 09-10-2019 (2019/9604)

DECRET 208/2019, de 7 d'octubre, del Consell, de concessió de l'Alta Distinció de la Generalitat, a títol pòstum, a Laura Pastor Collado.
-----------------------------------------------------------------------------------------------------------------------------------------

### Dades del document

Número de DOGV
:   8653

Data del DOGV
:   09-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9604


Data del document
:   07-10-2019

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 208/2019, de 7 d'octubre, del Consell, de concessió de l'Alta Distinció de la Generalitat, a títol pòstum, a Laura Pastor Collado. [2019/9604]  
 El Consell, mitjançant el Decret 28/1986, de 10 de març, va crear l'Alta Distinció de la Generalitat per a premiar les persones físiques o jurídiques que s'hagen distingit en la seua activitat al servei dels interessos generals i peculiars de la Comunitat Valenciana.  
Laura Pastor Collado, nascuda a Cantavieja, va viure durant la infància a la Vilavella, a Bocairent i a Alpuente, a causa del treball del pare, que era metge rural. A València va cursar la carrera de Filosofia i Lletres, en la branca d'Història, i en aquesta etapa va passar a integrar-se en l'anomenat Grup dels Dijous, que conformava la secció més progressista del carlisme. Becària del Consell Superior d'Investigacions Científiques i de l'Institut Italià Benedetto Croce, de Nàpols, va ser auxiliar de la Càtedra d'Història Moderna i Contemporània de la Facultat de Filosofia.  
Va formar part de la Mesa Democràtica del País Valencià, la primera plataforma unitària de forces antifranquistes, que es va forjar l'agost de 1973, i va ser l'única dona del grup conegut com Els 10 d'Alaquàs, els membres del qual van ser detinguts el 24 de juny de 1975 a la Casa d'Exercicis Espirituals d'aquesta localitat, i processats poc després pel règim franquista, acusats del delicte d'associació il·lícita per haver constituït una comissió redactora del projecte d'Estatut d'Autonomia.  
  
En les eleccions constituents de 1977, i davant del bloqueig del Govern a la legalització del Partit Carlí del País Valencià, es va presentar una candidatura independent a la província de Castelló, la llista de la qual encapçalava Laura Pastor.  
Després dels comicis, Laura Pastor es va traslladar a Madrid per a treballar en la formació carlina. En 1979 va dimitir dels seus càrrecs i va tornar a València després de la crisi que va dissoldre el partit. Ja en aquesta nova etapa, amb l'esperit lluitador que sempre li va acompanyar en la vida, va participar activament en el moviment veïnal i en col·lectius de dones.  
Per això, en reconeixement a la seua valentia en la lluita per la democràcia i l'autogovern del poble valencià, prèvia deliberació del Consell, en la reunió del 7 d'octubre de 2019,  
  
  
DECRETE  
  
Concedir l'Alta Distinció de la Generalitat, a títol pòstum, a Laura Pastor Collado.  
  
València, 7 d'octubre de 2019  
  
El president de la Generalitat,  
XIMO PUIG I FERRER